Obala pusta, obala vrela / Prva ljubav
Obala pusta, obala vrela / Prva ljubav je singl ploča sarajevske pop rock grupe Indexi. Objavila ga je izdavačka kuća Diskoton 1975. godine. Muziku i tekst za naslovnu pjesmu "Obala pusta, obala vrela" napisao je Ivica Fleš, a muziku Đorđi Peruzović, dok su aranžman uradili Indexi. Ova pjesma prvi put je izvedena na Splitskom festivalu 1975. godine i ujedno predstavlja povratak progresivnoj rock muzici sa istaknutom električnom gitarom i upotrebom distorzije gitariste Indexa Slobodana "Bode Kovačevića. Izvanredna pjevačka izvedba Davorina Popovića uz čvrstu i sigurnu pratnju Milića Vukašinovića na bubnjevima, te Fadila Redića na bas gitari uz zanimljive melodijske prijelaze na električnim orguljama svjedoče o visokom muzičkom kvalitetu Indexa, koji su 1975. godine bili jedna od vodećih jugoslavenskih rock grupa. Tekst, muziku i aranžman za pjesmu pod nazivom "Prva ljubav" na B strani singla napisao je Enco Lesić. Posebno zanimljivi momenti u ovoj pjesmi su pratnja na električnim orguljama i klaviru, te gitarske melodije uz upotrebu tehnika sviranja "slide gitare" Slobodana "Bode" Kovačevića. Obje pjesme napisane su u progresivnom rock muzičkom stilu sa zanimljivim i komplesnijim muzičkim aranžmanima. Fotografiju i dizajn za omot singl ploče Indexa "Obala pusta, obala vrela / Prva ljubav" uradio je Dragan S. Stefanović.